Першапачаткова было шмат праблем. Настаўнікам неабходна было вывучыць магчымасці суполкі і прадумаць, як іх прымяніць у школе. На другім этапе трэба было зарэгістраваць навучэнцаў і бацькоў. Самай вялікай цяжкасцю было тое, што дзеці забывалі свае акаўнты, паролі, праходзілі рэгістрацыю паўторна. А вось з работай у суполцы яны справіліся лёгка. З цікавасцю падключыліся да сеткавых зносін бацькі навучэнцаў пачатковых класаў. Першую суполку “Інавашкі” мы стварылі для навучэнцаў першага класа. Зразумела, што самі дзеці на першым этапе не справіліся б без дапамогі бацькоў, таму што не ўмелі чытаць. Не ўсе сем’і адразу актыўна ўключыліся ў работу. Толькі праз паўгода многія з іх усвядомілі, колькі карыснай інфармацыі можна знайсці ў суполцы. Бацькі навучэнцаў другой і трэцяй ступені менш актыўныя. Яны лічаць, што іх дзеці дарослыя і самі могуць з усім разабрацца. Магчыма, так яно і ёсць.